"Queremos que Galicia sexa o mellor lugar para nacer e para ser neno". Deste xeito resume a Xunta dende hai anos a súa política social destinada a promover a natalidade e a apoiar ás familias e á conciliación. Porén, a realidade é que o número de nacementos no noso país non deixa de descender e, ademais, faino de forma máis acusada que en calquera outra comunidade do Estado.

No 2018 houbo en Galicia case dúas mortes por cada nacemento

O INE vén de publicar os datos correspondentes a 2018, un ano no que se houbo 16.550 nacementos en Galicia, dous mil menos que no 2017, que xa rexistrara un mínimo histórico. A cifra acumula dez anos de descensos, dende os 23.175 de 2008, ano no que rematou a leve recuperación da natalidade motivada polo crecemento económico e os fillos e fillas da xeración do baby-boom. Empeora polo tanto o saldo vexetativo, un indicador negativo dende o ano 1987 que se sitúa xa en -15.854. No 2018 houbo case dúas mortes por cada nacemento.

A natalidade acada un novo mínimo histórico e Galicia presenta a peor tendencia de todo o Estado

O número de nacementos descende en todo o Estado, que presenta un saldo vexetativo negativo de 56.262 personas. Porén, Galicia é a comunidade autónoma na que máis de reducen os nacementos e a natalidade. No conxunto de España rexistráronse un número de nacementos inferior nun 6,1%, pero no noso país a caída supera o 10%. Tan só Asturias presenta unha taxa de natalidade máis reducida que a galega (5,60 nacementos por cada mil habitantes fronte aos 6,13 de Galicia). Porén, a evolución da natalidade en Asturias non está a ser tan negativa e Galicia podería pasar a ocupar o derradeiro lugar nos vindeiros anos.

Como curiosidade, en 2018 Mateo e Sofía foron os nomes escollidos con maior frecuencia para os nenos e nenas nacidos en Galicia. A pouca distancia aparecen Martín, Lucas, Hugo e Leo e tamén Noa, Daniela, Martina e Sara.